Merknad til Prop. 1 S 2021–2022 Kommunal- og moderniseringsdepartementet

Funksjonshemmedes Fellesorganisasjon (FFO)

FFO sender med dette våre merknader til Kommunal- og forvaltningskomiteen knyttet til deres behandling av statsbudsjettet for 2022 og ovennevnte proposisjon.

**Kap. 571 Rammetilskudd til kommunene**

**Veikart universelt utformet nærskole 2030**

Norge har sluttet seg til FNs bærekraftmål, som skal «Sikre inkluderande, rettferdig og god utdanning og fremme moglegheiter for livslang læring». Norge har også vedtatt FN-konvensjonen om rettighetene til mennesker med funksjonsnedsettelse, der tilgang til skolebygg er en av forpliktelsene. Mange skoler er ikke tilgjengelige for våre elever i dag. Det er diskriminerende.

I 2017 lanserte Bufdir «Veikart Universelt utformet nærskole 2030», og Oslo Economics har dokumentert at det er samfunnsøkonomisk lønnsomt å følge Veikartet. Veikartet har foreløpig ikke fått politisk gjennomslag. I en kartlegging av status[[1]](#endnote-2) for universell utforming med svar fra 535 skoler sier 35 prosent av skolene at de er universelt utformet, 55 prosent at de er tilgjengelig mens 8 prosent anser at de ikke er tilgjengelige.

Solberg-regjeringen har i sitt budsjettforslag for 2022 ikke avsatt midler til å finansiere Veikartet. Imidlertid har den nye regjeringen i Hurdalsplattformen gått inn for å: *Gjennomføre «Veikart for universelt utformet nærskole» innan 2030, blant anna ved å gjeninnføre rentekompensasjonsordninga for skulebygg og svømmeanlegg.*

*FFO ber komiteen om å realisere Veikartet ved å sette av 200 mill. kroner i friske midler for å stimulere kommunene, øremerket universell utforming av eksisterende skoler, samt be regjeringen komme med en forskrift med tidsfrist 2030 for oppgradering av skolebygg.*

**Kap. 575 Ressurskrevende tjenester, post 60 Toppfinansieringsordning**

Regjeringen foreslår nok en gang å øke innslagspunktet for ressurskrevende tjenester, fra 1 450 000 kroner (slik det er i 2021) til 1 540 000 i 2022. Innslagspunktet har økt hvert år siden Solbergregjeringen trådte inn i 2013. Da var innslagspunktet på 935 000 kroner.

Kommunene betaler allerede størstedelen av kostnaden ved ressurskrevende tjenester. De opplever stadig økt ansvar og stort press rundt helse- og omsorgstjenester, og nå har de fått pandemien på toppen av dette. FFO er bekymret for at et stadig økende innslagspunkt i ordningen vil føre til færre og dårligere tjenester, og økt uforutsigbarhet i livene til mennesker med alvorlige funksjonsnedsettelser. FFO er glad for at ny regjering ønsker å: *Gjennomgå og forbedre Toppfinansieringsordningen for ressurskrevende tjenester for å sikre en bærekraftig utvikling av ordningen.*

*Inntil dette arbeidet igangsettes ber vi komiteen om å fryse innslagspunktet på 1 450 000 kroner for budsjettåret 2022.*

**Kap. 540 Digitaliseringsdirektoratet**

Fra 2021 gjelder krav til universell utforming av IKT for alle digitale løsninger for allmenheten, det vi si for alle eksisterende løsninger og ikke kun for nye. Det digitale Norge bygges nå, det har fått fart under pandemien og vi må unngå digitale barrierer som blir kostbare og tidskrevende å reparere i fremtiden. Universell utforming av IKT-løsninger er bra for alle, og er en hovednøkkel for inkludering av synshemmede.

Vi er glade for at Tilsynet for universell utforming av IKT har fått en egen post i statsbudsjettet på 26 mill. kroner for å tydeliggjøre tilsynets autonome rolle. Vi kan imidlertid ikke se at tilsynet har fått en økte rammer for blant annet å følge opp EUs Web Accessibility Directive, hvor det er estimert med et behov for 10 flere ansatte. Dessuten har de ikke fått 3 mill. kroner til utarbeidelse av en veileder på synstolking, tiltenkt kommunene.

Det er i dag 14 ansatte i tilsynet. Det er svært få sammenlignet med eksempelvis Datatilsynets 45 ansatte (kap. 545). FFO mener det er viktig at tilsynet for universell utforming av IKT styrkes, slik at det kan følge opp økt oppgavemengde og påse bedre etterlevelse av dagens regelverk for universell utforming. Tilsynets statusrapport for 2018 viste at kun 60 prosent av målingene var i samsvar med lovpålagte krav.

CRPD-komiteen har i sine merknader til regjeringen (mai 2019) anbefalt norske myndigheter å bruke sanksjonsmuligheter for bedre etterlevelse av artikkel 9 i FNs konvensjon for rettigheter til personer med nedsatt funksjonsevne (om tilgjengelighet, blant annet til IKT). Digitaliseringsdirektoratet har allerede i dag anledning til å gi bøter til virksomheter som ikke oppfyller krav til universell utforming av IKT-løsninger rettet mot allmennheten. Erfaring med tidligere tilsyn viser at bøtelegging er et effektivt tiltak for å sikre bedre etterlevelse av loven.

*FFO ber komiteen om å støtte forslaget om å styrke tilsynsmyndigheten for universell utforming av IKT-løsninger under det nye Digitaliseringsdirektoratet med kr. 20 millioner under kapittel 540 og øke bruken av bøtelegging av de som ikke etterlever universell utformingsregelverket.*

**Kap. 525 Statsforvalterene**

Kommunene og fylkeskommunene gjennomfører nødvendige tiltak for å realisere rettighetene til personer med funksjonsnedsettelser. Samtidig vet vi at menneskerettighetene til denne minoriteten brytes daglig. Det er derfor helt nødvendig at Statsforvalterne både arbeider for økt kunnskap om FNs konvensjon for rettighetene til mennesker med nedsatt funksjonsevne (CRPD) og selv vurderer innkomne klager i lys av CRPD. For å sikre et målrettet arbeid er det nødvendig at Statsforvalternes kontor har et årsverk som kun jobber med CRPD.

*FFO ber komiteen om å øke kap 525, post 01, med kr 15 millioner som øremerkes til et årsverk som kun jobber med CRPD i hvert fylke.*

1. Undersøkelse gjennomført i 2021 av Unge funksjonshemmede i samarbeid med FFO [↑](#endnote-ref-2)